En 16-årig pige fik flere skrammer og skader i ansigtet, da hun søndag kl. 19.16 var blevet slået flere gange af en ukendt kvinde, oplyser Østjyllands Politi.

Ifølge den 16-årige sad hun med to veninder i bus 6A mod Viby Torv i Aarhus, da den fremmede kvinde råbte af dem, da hun mente, at de larmede for meget.

Det førte til en større diskussion, og da de tre veninder gik ud af bussen ved stoppestedet på Ormslevvej tæt på Viby Torv, fulgte kvinden efter.

Læs også Haps: Gigantbøde til mandlig bilist - og samtidig blev kærestens bil konfiskeret

Ude på fortovet slog kvinden den 16-årige pige i ansigtet. Den 16-årige faldt om, og kvinden satte sig på hende og slog hende ifølge vidner flere gange, inden nogle tilstedeværende trak hende væk.

Østjyllands Politi vil meget gerne i kontakt med kvinden. Har du oplysninger om episoden, kan de gives til politiet via tlf. 114.

Læs også Grusomt voldsorgie mod gravid kvinde: Otte personer forsøgte at fremtvinge abort

Kvinden beskrives af politiet på denne måde:

• Afrikansk af udseende

• Ca. 170 cm høj

• Ca. 25-40 år

• Bredt ansigt

• Hår med dreadlocks sat op i en hestehale

• Iklædt jeans og lang jakke

• Talte dansk og engelsk